Mirko Filipović odlazi u borilačku mirovinu! Hrvatski borac trebao je u ring s Anthonyjem Hamiltonom, no zbog ozljede je morao otkazati borbu. Na kraju je odlučio da je bilo dosta.

"Već u početku priprema ozlijedio sam rame i to tako da nisam ruku mogao podići. Pokušao sam spasiti rame i sanirati ozljedu na sve moguće načine i svakodnevnim terapijama i injekcijama krvne plazme i raznim koktelima lijekova, ali nije išlo. Jedini lijek bi bila pauza od dva do tri tjedna, a to si nisam mogao priuštiti usred završnih priprema. Svakodnevnim treningom se ozljeda samo pogoršavala. Dio mišića je puknuo, rame je puno tekućine, velika opasnost je i da pukne tetiva i onda opet na operaciju. To mi ne treba, pogotovo u mojim godinama. Cijelo ljeto sam proveo putujući u Munchen na terapije kod jednog čuvenog liječnika radi kronične upale tetiva na hvatištima sjedne kosti koja me izluđuje, u Vinkovce kad idem moram dva puta stati tijekom puta radi bolova u tim tetivama koje me užasno bole u sjedećem položaju, koljeno desno koje je četiri puta operirano isto. I sad još rame, leđa da ne spominjem. Kad god idem na magnet, bez obzira zbog čega i što snimam, nalaz počinje s "degenerativne promjene", ali to je cijena koja se mora platiti. Ljudi, naravno, vide samo jednu stranu medalje, materijalne stvari, a za muku, bol, krv i suze nitko ne pita niti ih zanima", napisao je Mirko na Facebooku.

Mirko je napunio 41 godinu.

"Imao sam zaista dugu i bogatu karijeru i ostavio sam, vjerujem, dubok trag u borilačkom sportu, u slobodnoj borbi i u K1 i nemam ni za čim zaliti. Hvala svima koji su me pratili i podržavali, a meni ostaju prekrasne uspomene i sjećanja", smatra Cro Cop.

Sada slijedi mirovina.

"Najveći problem će mi biti adaptacija na 'civilni' život. Bez dva treninga dnevno i vječnih putovanja po svijetu, što mi i neće tako teško pasti. Trenirat ću dok sam živ jer to je moj život, ali ne takvim tempom i to me na neki način raduje. Ovo nije neka trenutna odluka jer sam nesretan zbog svega toga već moja konačna odluka. I to je najbolje za mene. Prije ili poslije dođe vrijeme kada čovjek mora misliti i na svoje zdravlje", poručio je Mirko.

>> S Cro Copom nikada nije dosadno: Pogledajte kako je nasamario dečke iz svoga tima...